## El Servici de Radiodiagnòstic de l’Hospital Provincial de Castelló posa al dia les proves que es generen després d’augmentar un 25 % la seua activitat

*** La reincorporació d’un especialista i el reinici de l’activitat vespertina han propiciat l’increment de les exploracions
* En estos moments es fan setmanalment uns 180 tacs, 80 més a la setmana que fa un mes**

El Servici de Radiodiagnòstic preveu finalitzar juny amb un increment de la seua activitat del 25 % respecte a maig, segons dades de la direcció del centre.

Això ha sigut possible gràcies a la incorporació d’un nou especialista de Radiologia, una reestructuració del servici i el reinici de l’activitat en horari vespertí.

La direcció del centre ha agraït l’esforç que el personal del servici està fent per a disminuir els temps d’espera augmentant el nombre d’exploracions tant als matins com a les vesprades sense que disminuïsca la qualitat assistencial.

D’acord amb l’actual ritme es preveu que el mes finalitze amb la realització de més de 700 tacs. Concretament, en estos moments es realitzen setmanalment uns 180, 80 més a la setmana que fa un mes.

Este augment d’activitat ha permés assumir les exploracions que diàriament es generen sense haver de derivar persones a altres centres. A més, s’estan revisant les propostes que anteriorment s’han derivat i el servici de l’Hospital Provincial està assumint les que corresponen a persones que per motius de salut, edat o dificultats familiars no poden desplaçar-se.

Donada la importància del paper fonamental d’este servici per al diagnòstic de la malaltia i el seguiment del tractament i valoració de possibles complicacions, el Consell de Govern d’abril va acordar crear un nou lloc d’especialista en Radiodiagnòstic, la cobertura del qual està en procés.

D’esta manera, la incorporació del nou especialista també afavorirà un augment de la realització de la resta d’exploracions del servici com mamografies, ecografies i ressonàncies magnètiques.

Fecha: 25/06/2024